ישי גולן

ביוגרפיה

קריירת המשחק של גולן החלה בעת שלמד בתיכון תלמה ילין. ב-1990 קיבל את תפקידו הקולנועי הראשון, בסרט "דרך הנשר" בבימויו של אורי ברבש. הוא התגייס לתיאטרון צה"ל ובמהלך שירותו השתתף בשני סרטים נוספים, "חסד מופלא" ו"מנת יתר". לאחר שחרורו מצה"ל נסע ללמוד באקדמיה למוזיקה ואמנות הדרמה בלונדון, וב-1996 גילם את דמותו של אורי גלר בסרט קולנוע אודותיו בבימויו של קן ראסל. סרטים נוספים בהם השתתף בהמשך היו הסרט הקצר "מבצע YY"‏ (2000), "שישה מיליון רסיסים" (2000), "הטנגו של רשבסקי" (2003) "חיי אהבה" (2007) ו"היו לילות" (2010). כן גילם מספר תפקידי משנה בסרטי קולנוע אמריקאיים שצולמו בישראל. ב-2011 שיחק בסרטה של נועה אהרוני "עד סוף הקיץ". כעבור שנה שיחק בסרט "הנותנת" גילם את התפקיד הראשי לצדה של הגר בן אשר, שגם ביימה את הסרט, והופיע בסצנות נועזות. בשנת 2016 שיחק בסרטה של מיכל בת אדם "הדרך לאן".
תוכנית הטלוויזיה הראשונה בה השתתף גולן הייתה "זהב של שוטים" (1994), בהמשך השתתף גם ב"סיטון" (1995), וב-1999 גילם בסדרה "טירונות", את דמותו של תומר, חייל שמתאהב בקצינת הקליעה ז'ניה. ב-2003 השתתף בטלנובלה "אהבה מעבר לפינה" בתפקיד עודד, ב-2007 השתתף בסדרות "האי" בתפקיד מקס ו"לא הבטחתי לך" בתפקיד איתי. בשנים 2008–2009 הנחה את תוכנית הטלוויזיה "כל העולם שוק", תוכנית בשפה האנגלית שהופקה על ידי ענני תקשורת ומיועדת לערוצי הלוויין בחו"ל. בתוכנית הוא גילם מטייל שמטייל בשווקים שונים ברחבי העולם. בכל פרק הוא ראיין סוחרים מקומיים בשוק. בשנת 2010 השתתף בצילומים לסרט עצמאי בשם "קטופה" עם רועי הכהן. מאוחר יותר באותה השנה שיחק באחד מהתפקידים הראשיים בסדרת הדרמה "חטופים", בתפקיד אורי החוזר לביתו לאחר 17 שנים בשבי האויב. על תפקידו בסדרה זכה בפרס האקדמיה לטלוויזיה בקטגוריית השחקן הטוב ביותר בסדרת דרמה. בשנת 2010 גולן (יחד עם יוצרי תיאטרון נוספים) הודיע למנכ"לי התיאטראות שהוא מסרב להופיע באריאל. בבחירות לכנסת בשנת 2013 הביע תמיכה מוצהרת במפלגת "דעם". ב-2012 שיחק בטלנובלה "תנוחי" לצידה של יעל גרובגלס ששיחקה לצידו גם בסדרה "האי". בשנים 2012—2013 השתתף גולן בתוכנית "Street Food Around The World" שכשמה עוסקת במזון הנמכר ברחוב באזורים שונים ברחבי העולם. בשנת 2015 שיחק בסדרה "כפולים" וגילם את דמותו של בן רפאל, כימאי ישראלי המואשם במעורבות בפרשיית ריגול בינלאומית ובחטיפתו של שר הביטחון האיראני בעת ביקורו במוסקבה.
גולן השתתף גם במחזות תיאטרון. הוא היה בין מקימי קבוצת התיאטרון של צוותא, וגילם את התפקידים הראשיים במחזות "ג'ונגול" ו"פחד קהל" שהוצגו בו. הוא גילם תפקידים ראשיים במחזות "הנאהבים והנעימים" ו"הנסיגה ממוסקבה", "מסילה לדמשק" של תיאטרון הבימה ו"ילדים חורגים לאלוהים" של תיאטרון באר שבע. כן השתתף במחזות "גג שקוף", "ביאנקה" ו"אז בפראג" של תיאטרון בית ליסין ,"קן הקוקייה" בתיאטרון הבימה, וב"כולם היו בני" בהפקת התיאטרון הקאמרי בשיתוף עם תיאטרון חיפה. השתתף גם בהצגה "4.48 פסיכוזה" בתיאטרון חיפה, ובהצגה "בעלים ונשים" של וודי אלן בתיאטרון חיפה.
ביולי 2016 החל לשחק בעיבוד למחזה "גלנגרי גלן רוס" שכתב דייוויד מאמט ועלה בתיאטרון חיפה. בשנת 2017 השתתף בסרט "אנטנה" של הבמאי אריק רוטשטיין, לצד גילה אלמגור, מיכאל אלוני, מיקי לאון ואחרים.
ב-2017 שיחק בסדרה "כיפת ברזל", בתפקיד רבו של החייל גור אריה. ב-2018 השתתף בסרט הקולנוע "בית בגליל" ובסדרת הרשת "לא הכל ורוד" בתפקיד עמוס. ב-2019 שיחק בסרט האימה הישראלי "הגולם".
גולן הצטרף לקאסט הגרסה האמריקאית של הסדרה "החממה" המופקת עבור נטפליקס, שנקראת "Greenhouse Academy" בה הוא מגלם את קרטר וודס בן דמותו של גורי רשף, אותו גילם בגרסה הישראלית השחקן דני גבע.
ב2019 השתתף על במת תיאטרון חיפה בהצגה "אנשים טובים" בהשתתפותה של אסי לוי, ובבימויו של איציק ויינגרטן, על בסיס מחזהו של דייוויד לינדסי-אבייר.
כמו כן, השתתף בהצגה "לשם ובחזרה", דרמה ישראלית בהשראת סיפורם של השבויים במצרים בתקופת מלחמת ההתשה. 
בפסטיבל תיאטרונטו עלה בשנת 2019 עם הצגת היחיד "תהליך תופס מקום", מחזה פרי עטו של אריק אביגדור בן זוגה של רמה מסינגר בה הוא משחק את סיפור היכרותם של הזוג והתמודדותם עם מחלת הסרטן בה לקתה מסינגר ועד מותה. 
גולן נשוי ואב לשתי בנות ובן. מתגורר בתל אביב.